CELEX: 62016TN0632
Language: el
Date: 2016-09-02 00:00:00
Title: Υπόθεση T-632/16: Προσφυγή-αγωγή της 2ας Σεπτεμβρίου 2016 — Haeberlen κατά ENISA

7.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 410/22
            
         Προσφυγή-αγωγή της 2ας Σεπτεμβρίου 2016 — Haeberlen κατά ENISA
   (Υπόθεση T-632/16)
   (2016/C 410/31)
   Γλώσσα διαδικασίας: η γαλλική
   
      Διάδικοι
   
   
      Προσφεύγων-ενάγων: Thomas Haeberlen (Swisttal, Γερμανία) (εκπρόσωποι: L. Levi και A. Tymen, δικηγόροι)
   
      Καθού-εναγόμενος: Ευρωπαϊκός Οργανισμός για την Ασφάλεια Δικτύων και Πληροφοριών
   
      Αιτήματα
   
   Ο προσφεύγων-ενάγων ζητεί από το Γενικό Δικαστήριο:
   
               —
            
            
               να κρίνει την παρούσα προσφυγή — αγωγή παραδεκτή και βάσιμη·
            
         κατά συνέπεια,
   
               —
            
            
               να ακυρώσει την απόφαση της 21ης Οκτωβρίου 2015·
            
         
               —
            
            
               να ακυρώσει, στο μέτρο που είναι αναγκαίο, την απόφαση της 20ής Μαΐου 2016 περί απορρίψεως της διοικητικής ενστάσεως, την οποία ο προσφεύγων — ενάγων παρέλαβε στις 23 Μαΐου 2016·
            
         
               —
            
            
               να διατάξει τη χρηματική ικανοποίηση της ηθικής βλάβης του προσφεύγοντος — ενάγοντος, η οποία εκτιμάται σε 3 000 ευρώ·
            
         
               —
            
            
               να καταδικάσει τον καθού-εναγόμενο στο σύνολο των δικαστικών εξόδων.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής-αγωγής του, ο προσφεύγων-ενάγων προβάλλει δύο λόγους ακυρώσεως.
   
               1.
            
            
               Πρώτος λόγος ακυρώσεως, αντλούμενος από την έλλειψη νομιμότητας του κανονισμού (ΕΕ) 422/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την αναπροσαρμογή, από 1ης Ιουλίου 2011, των αποδοχών και των συντάξεων των υπαλλήλων και του λοιπού προσωπικού της Ευρωπαϊκής Ένωσης, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις (ΕΕ 2014, L 129, σ. 5) και του κανονισμού (ΕΕ) 423/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την αναπροσαρμογή, από 1ης Ιουλίου 2012, των αποδοχών και των συντάξεων των υπαλλήλων και του λοιπού προσωπικού της Ευρωπαϊκής Ένωσης, καθώς και των διορθωτικών συντελεστών που εφαρμόζονται στις εν λόγω αποδοχές και συντάξεις (ΕΕ 2014, L 129, σ. 12) (στο εξής: επίμαχοι κανονισμοί). Ειδικότερα, η έκδοση των επίμαχων κανονισμών πάσχει λόγω πλειόνων παραβάσεων, και συγκεκριμένα λόγω παραβάσεως ουσιώδους τύπου, της υποχρεώσεως αιτιολογήσεως, του άρθρου 10 του παραρτήματος XI του ΚΥΚ, όπως ίσχυε πριν τεθεί σε ισχύ ο κανονισμός (ΕΕ, Ευρατόμ) 1023/2013 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013, για την τροποποίηση του κανονισμού υπηρεσιακής κατάστασης των υπαλλήλων της Ευρωπαϊκής Ένωσης, καθώς και του καθεστώτος που εφαρμόζεται στο λοιπό προσωπικό της Ευρωπαϊκής Ένωσης (ΕΕ 2013, L 287, σ. 15), παραβάσεως των άρθρων 10, 11 και 65 του ΚΥΚ, παραβιάσεως των αρχών των κεκτημένων δικαιωμάτων και της αναλογικότητας, της αρχής της προστασίας της δικαιολογημένης εμπιστοσύνης καθώς και των κανόνων του κοινωνικού διαλόγου.
            
         
               2.
            
            
               Δεύτερος λόγος ακυρώσεως, αντλούμενος από την παραβίαση των αρχών της χρηστής διοικήσεως, της υποχρεώσεως αιτιολογήσεως και του καθήκοντος μέριμνας.